সাজার বিরুদ্ধে আপিল রয়টার্সের দুই সাংবাদিকের
মিয়ানমারে রোহিঙ্গা নিপীড়নের তথ্য সংগ্রহের সময় গ্রেফতার রয়টার্সের দুই সাংবাদিক তাদের রায়ের বিরুদ্ধে দেশটির সুপ্রিমকোর্টে আপিল করেছেন। 







শুক্রবার তাদের আইনজীবীরা এ আপিল করেন। 




রয়টার্সের এক প্রতিবেদনে এ তথ্য জানানো হয়েছে। 
গত সেপ্টেম্বরে রাষ্ট্রীয় গোপনীয়তা আইন লঙ্ঘনের অভিযোগে দেশটির একটি নিম্ন আদালত রয়টার্সের সাংবাদিক ওয়া লোন (৩২) ও কিয়াও সোয়ে ওউকে (২৮) দোষী সাব্যস্ত করেন। 
শাস্তি হিসেবে সাত বছরের কারাদণ্ড দেন। পরে ওই রায়ের বিরুদ্ধে হাইকোর্টে আপিল করেন তারা। কিন্তু গত মাসে এক রায়ে তাদের আপিল খারিজ করে দেয়া হয়।
হাইকোর্ট আপিল খারিজ করে দেয়ায় শুক্রবার সুপ্রিমকোর্টে আপিল করেন তাদের আইনজীবীরা। 
উল্লেখ্য, ওয়া লোন ও কিয়াও সোয়ে ওউ নামে এ দুই সাংবাদিককে গত ১২ ডিসেম্বর সন্ধ্যায় ইয়াঙ্গুনের উপকণ্ঠে গ্রেফতার করা হয়। এর পর তাদের ১৫ দিনের রিমান্ডে নেয় পুলিশ।
রাখাইন রাজ্যে রোহিঙ্গাদের ওপর সেনাবাহিনীর নির্যাতন নিয়ে তারা কিছু দলিল জোগাড় করেছিলেন। সে জন্য তাদের অফিসিয়াল সিক্রেটস আইনে গ্রেফতার করা হয়। দুজনই মিয়ানমারের নাগরিক। দুই সাংবাদিক বলেছেন, তারা কোনো ভুল করেননি।
রয়টার্স জানায়, তাদের দুই রিপোর্টারকে ১২ ডিসেম্বর সন্ধ্যায় ডিনারের কথা বলে ডেকে নিয়ে পুলিশ গ্রেফতার করেছিল। এর পর তাদের বিরুদ্ধে অফিসিয়াল সিক্রেটস অ্যাক্টয়ের আওতায় অভিযোগ করা হয়।
১৯২৩ সালে প্রণীত ওই আইনের আওতায় আটক ব্যক্তি দোষী সাব্যস্ত হলে তার ১৪ বছরের কারাদণ্ডের বিধান রয়েছে দেশটিতে।

মিয়ানমারে রোহিঙ্গা নিপীড়নের তথ্য সংগ্রহের সময় গ্রেফতার রয়টার্সের দুই সাংবাদিক তাদের রায়ের বিরুদ্ধে দেশটির সুপ্রিমকোর্টে আপিল করেছেন।